Oos-Kaapse skool al amper ’n maand sonder kragArgieffoto Laerskool ­Krakeelrivier in die Langkloof, Oos-Kaap, sit vir byna ’n maand al sonder krag. Dit omdat die Oos-Kaapse departement van onderwys glo nie die skool se kragrekening betaal het nie. Die munisipaliteit het gevolglik die kragtoevoer na die skool afgesny. Volgens die skoolhoof, Samuel McKelly, is dit die tweede keer sedert verlede jaar wat die skool deur lang kragonderbrekings lamgelê is. Die vorige kragonderbreking het ongeveer twee weke geduur. Laerskool ­Krakeelrivier is ’n staatskool met ongeveer 450 leerders van graad R tot 8. Dit is nie die eerste keer dat ŉ skool gestraf word vir die departement van onderwys se foute nie. In Augustus is ŉ klomp skole in Bloemfontein se water afgesny weens agterstallige waterrekenings. McKelly het sy misnoeë uitgespreek oor die omstandighede waaronder onderwysers en leerders die afgelope maand gebuk moes gaan weens die lang kragonderbreking. “Ons kinders moet in donker klaskamers skoolgaan. Ons kan nie ons projektors of fotostaatmasjien gebruik nie. Ons maak maar staat op alternatiewe leermetodes,” sê McKelly. Volgens McKelly is hulle in verbinding met die Oos-Kaapse departement van onderwys om oplossings te vind. Die departementele woordvoerder het ontvangs van Maroela Media se navrae erken, maar nog nie reageer nie.